Foto's: Gemeenskap hou inry-kerk in park | Maroela Media
Foto's: Gemeenskap hou inry-kerk in park
Mense in sowat 70 voertuie het die El Roi Teater-gemeente se diens by gewoon. (Foto: Verskaf)
El Roi Teater, 'n gemeente in Brakpan, het Sondag 'n inry-diens aangebied wat deur mense in sowat 70 voertuie bygewoon is. Dié diens, waartydens kerkgangers in hulle voertuie na die diens kon luister, is in 'n plaaslike park aangebied.
Pastoor Willie Olwage, leier van El Roi Teater, sê die kerk wou graag tydens die inperking 'n Sondagdiens aanbied waar daar steeds 'n gevoel van samehorigheid is en hulle het die hele gemeenskap genooi om die diens by te woon.
"Dit is moeilik om in 'n kerk 'n diens te hou wat slegs deur 50 mense bygewoon kan word en waar daar steeds sosiale distansiëring toegepas word," sê Olwage.
"Ons het gesien 'n paar kerke in die buiteland asook 'n paar plaaslike kerke het dienste op dié inry-wyse gehou en ons wou dit ook graag doen. Ek het met die owerhede gesels en die nodige toestemming gekry om so 'n diens aan te bied voordat ons die bal aan die rol gesit het."
Pastoor Willie Olwage en gospelsangeres Bernice Borman. (Foto: Verskaf)
Die gospelsangeres Bernice Borman is 'n lid van die El Roi Teater-bediening en het haar klanktoerusting beskikbaar gestel vir die diens. Borman het ook tydens die diens gesing.
"Ons het ook 'n klein FM-sender gebruik sodat mense hul motorradio's kon instel om na die diens te luister. Die meeste van die mense in die motors het egter sommer so deur die oop ruite van hul motors geluister," sê hy.
Hy lag wanneer hy vertel die mense in die motors het by tye uit pure opwinding toeters gedruk en motorligte geflits.
"'n Hele paar mense het uit hul motors geklim en hul hande in die lug opgesteek, maar 'n aanvaarbare sosiale afstand is steeds behou. Die atmosfeer was ongelooflik en dit was 'n unieke belewenis. Daar was selfs fietsryers wat ons in die verbygaan sien preek het en gestop het om te luister."
Olwage sê hy hoop dat ander gemeentes ook hierdie soort geleenthede vir hul lede en gemeenskappe sal skep om weer saam te aanbid. "Groter kerke met groot parkeerterreine kan self die dienste op hulle eie perseel aanbied."
Hy het 'n video van die diens op sy Facebook-blad gedeel, wat reeds sowat 6 500 trefslae gekry het. "Die terugvoer wat ons gekry het, is ongelooflik. Ek was bang dat die diens baie onpersoonlik gaan wees, maar tog het die mense dit só geniet. Ek hoop ander gemeenskappe steek aan, want ons mense is honger om saam te aanbid."
Diensgangers sit langs hulle motors. (Foto: Facebook)
Die hele gemeenskap was genooi om die diens by te woon. (Foto: Verskaf)
Lofprysing en sang was ook deel van die dag. (Foto: Facebook)
Ons diens in die park ! Wat n blessing.Sondag 14 Junie is ons by: Ons gaan weer n Inry-diens doen om 10:30 maar NUWE ADRES ‼️ Kom aanbid saam Sondag by : 162 Springsweg, Rand Colleries, Brakpan (Oorkant Dalpark Primary skool)